《益睡》
宋代·章甫

主人颀然腰十围，一官会计同游嬉。开轩环坐只图史，锦囊富有惊人诗。

迩来万事不挂口，世情尽付鼻中吼。便腹无妨弟子嘲，著鞭未落少陵后。

纷纷逐臭皆群儿，我正黑甜曾未知。鸡虫得失何足较，是身且卧黄琉璃。

博山生云香断续，当午清风度修竹。门前吏立雁鹜行，童奴摇手眠方熟。

梦中了了欲何乡，宁复蘧蘧栩栩忙。寒泉洗耳石砺齿，主人家住庐山傍。

他时但取青毡旧，归作春秋同社友。北窗槃礴上羲皇，秫田多种酿壶酒。

奉太夫人千百年，兄弟对床听雨眠。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。